Da den eksprofessionelle cykelrytter, dopingbekender og nuværende sportsdirektør på højeste niveau Brian Holm læste den radikale kulturminister Marianne Jelveds angreb på 1980’ernes og 90’ernes generation af danske cykelryttere – et angreb, der kom i kølvandet på Rolf Sørensens længe ventede tur i dopingskriftestolen – blev han godt gammeldags sur.

Og det var især beskrivelsen af Rolf Sørensen, Bjarne Riis & Co. som en sørgelig generation af snydere, der provokerede den nu 50-årige Holm.



»Vi har fortjent de tæsk, vi får for det, vi gjorde dengang, ingen tvivl om det. Og ingen skal have ondt af os«, siger Brian Holm.



»Det er også i orden at kalde os løgnere, gadedrenge og vilde arrogante knægte og en masse andre ting. Men sørgelige eksistenser var vi fandengalemig aldrig. Derfor bliver jeg sgu sur, når jeg skal høre sådan noget fra en balsameringsværdig kulturminister, der groft sagt ikke aner, hvad hun taler om«.





»Da vi blev professionelle tilbage i 80’erne, var det for 70.000 kroner om året. Vi var uvidende og naive, men vi var først og fremmest unge og vilde og som alle andre på vores alder lette at forføre. Vi trænede syv timer om dagen, der var ikke noget, der hed dårligt vejr, vi kørte uanset hvad. Vi levede som munke, gik i seng kl. 22 og stod op ved daggry, vores religion var cykling, vi trænede spiste og sov og levede mentalt set i en klostercelle. Ingen kunne drømme om at gå i biffen i landevejssæsonen, vi havde ikke sex – for tænk nu, hvis den fysiske anstrengelse betød, at jeg i det næste løb ikke ville være i stand til at lukke hullet op til de næste ryttere. Det ville være en katastrofe«.



Forbud mod ørering, ikke doping